**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL Klaipėdos miesto savivaldybės projekto „Klaipėda – Europos kultūros sostinė“**

**1. Sprendimo projekto esmė.**

Šiuo sprendimo projektu siekiama užtikrinti, kad Klaipėdos miesto savivaldybės biudžete 2017–2023 m. laikotarpiu būtų planuojamos biudžeto lėšos, skirtos projekto „Klaipėda – Europos kultūros sostinė“ įgyvendinimui, konkretus jų poreikis kasmet laikotarpiu 2017–2023 m.

Taip pat siūloma pritarti Klaipėdos miesto savivaldybės administracijos direktoriaus įgaliojimui pasirašyti paraišką teikiančio miesto sąžiningumo deklaraciją ir kitus su paraiškos rengimu ir teikimu susijusius dokumentus.

**2. Priežastys ir kuo remiantis parengtas sprendimo projektas.**

Lietuvos Respublikos Kultūros ministerija 2015 m. liepos 20 d. paskelbė kvietimą Lietuvos miestams dalyvauti nacionalinėje atrankoje 2022 metų Europos kultūros sostinės vardui gauti.

Lietuvos miestai, norintys pateikti paraišką 2022 metų Europos kultūros sostinės vardui gauti, turi atsiliepti į šį kvietimą anglų ir lietuvių kalbomis užpildydami kvietimo 1 priede pateikiamą paraiškos formą ir 2 priede pateikiamą sąžiningumo deklaraciją.

Paraiškos privalo būti išsiųstos Kultūros ministerijai ne vėliau kaip iki 2016 m. gegužės 24 d.

Galutinis sprendimas dėl Europos kultūros sostinės vardo suteikimo turi būti priimtas 2017 m. Dviejų etapų atranką laimėjusiam miestui, kuriam bus suteiktas Europos kultūros sostinės vardas, gali būti skirtas 1 500 000 eurų Melinos Mercouri vardo apdovanojimas , finansuojamas pagal programą „Kūrybiška Europa“, patvirtintą Europos Parlamento ir Tarybos reglamentu Nr. 1295/2013.

Europos kultūros sostinės projektą planuojama įgyvendinti kartu su parneriais: Palangos miesto ir Neringos savivaldybėmis, parneriai prisidės prie projekto ne tik prisidėdami prie bendrų projekto veiklų, bet ir numatydami lėšas savo biudžetuose.

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu (gyventojų bendrosios kultūros ugdymas ir etnokultūros puoselėjimas (dalyvavimas kultūros plėtros projektuose, muziejų, teatrų, kultūros centrų ir kitų kultūros įstaigų steigimas, reorganizavimas, pertvarkymas, likvidavimas ir jų veiklos priežiūra, savivaldybių viešųjų bibliotekų steigimas, reorganizavimas, pertvarkymas ir jų veiklos priežiūra), 38 punktu (sąlygų verslo ir turizmo plėtrai sudarymas ir šios veiklos skatinimas),16 straipsnio 2 dalies 40 punktu (savivaldybės strateginių plėtros ir veiklos planų, savivaldybės atskirų ūkio šakų (sektorių) plėtros programų tvirtinimas ir ataskaitų dėl jų įgyvendinimo išklausymas ir sprendimų dėl jų priėmimas) ir 2015 m. liepos 20 d. Lietuvos Respublikos kultūros ministro įsakymu Nr. ĮV-486 patvirtinto kvietimo „Kvietimas teikti paraiškas dalyvauti 2022 m. Europos sąjungos veiksmuose „Europos kultūros sostinė“ Lietuvos respublikoje 24.1. punktu (paraiška yra visapusiškai ir tvirtai remiama politiniu lygmeniu ir jos atžvilgiu yra įsipareigojusios vietos, regioninės ir nacionalinės valdžios institucijos), Klaipėdos miesto tarybos 2015 spalio 29 d. sprendimu Nr. T2-289 „Dėl pritarimo Klaipėdos miesto dalyvavimui 2022 metų Europos sąjungos veiksmuose „Europos kultūros sostinė“ ir Finansavimo didinimo kultūros sektoriui programa, kuriai 2015 m. rugsėjo 28 d. posėdyje pritarė Klaipėdos miesto savivaldybės kolegija (protokolo Nr. TAK-8).

**3. Kokių rezultatų laukiama.**

Priimtas sprendimas prisidės prie kokybiškos paraiškos parengimo ir sudarys prielaidas sulaukti palankaus atrankos komisijos ekspertų vertinimo. Europos kultūros sostinės vardo suteikimas miestui yra reikšmingas ne tik kultūros lauko galimybių ir kūrybinio potencialo atsklidimo ir panaudojimo aspektu, bet ir sprendžiant daugelį miesto socialinių, ekonominių, gyventojų užimtumo ir įtraukties, turizmo skatinimo bei miesto žinomumo ir patrauklumo didinimo klausimų.

**4. Lėšų poreikis sprendimo įgyvendinimui.**

Siekiant užtikrinti finansavimo didinimo kultūros sektoriui tęstinumą ir sėkmingą projekto „Klaipėda – Europos kultūros sostinė“ įgyvendinimą prašome savivaldybės tarybos priimti sprendimą įpareigoti Klaipėdos miesto savivaldybės administracijos direktorių Miesto kultūrinio savitumo puoselėjimo bei kultūrinių paslaugų gerinimo programoje (Nr. 8) planuoti finansavimą Europos kultūros sostinės projekto programai laikotarpiu 2017–2023 m. šiomis dalimis: 2017 m. – 40 tūkst. eurų, 2018 m. – 960 tūkst. eurų, 2019 m. – 1500 tūkst. eurų, 2020 m. – 2500 tūkst. eurų, 2021 m. – 4000 tūkst. eurų, 2022 m. – 5000 tūkst. eurų, 2023 m. – 1000 tūkst. eurų; iš viso projektui 2017–2023 m. laikotarpiu skiriant 15 milijonų eurų.

**5. Galimos teigiamos ar neigiamos sprendimo priėmimo pasekmės.**

Galimos tik teigiamos pasekmės.

PRIDEDAMA:

1. 2015 m. sausio 29 d. Klaipėdos miesto savivaldybės tarybos sprendimu Nr. T2-7 patvirtintos Klaipėdos miesto savivaldybės 2015-2020 metų kultūros kaitos gairės, 7 lapai.
2. 2015 m. liepos 20 d. Lietuvos Respublikos kultūros ministro įsakymas Nr. ĮV-486 „Dėl kvietimo teikti paraiškas dalyvauti 2022 metų Europos sąjungos veiksmuose „Europos kultūros sostinė“ Lietuvos Respublikoje patvirtinimo“, 19 lapų.
3. 2015 m. rugsėjo 28 d. posėdžio metu Klaipėdos miesto kolegijos patvirtinta Finansavimo didinimo kultūros sektoriui programa, 4 lapai.
4. 2015 m. spalio 7 d. Klaipėdos miesto savivaldybės tarybos kolegijos posėdžio protokolas Nr. TAK-8, 4 lapai.
5. 2015 spalio 29 d. Klaipėdos miesto tarybos sprendimas Nr. T2-289 „Dėl pritarimo Klaipėdos miesto dalyvavimui 2022 metų Europos sąjungos veiksmuose „Europos kultūros sostinė“, 1 lapas.

Kultūros skyriaus vedėjas Narūnas Lendraitis